་ལྷུན་གྲུབ་སྟེ། །ལམ་འདིར་བསླུ་བ་མེད་པའི་མོས་གུས་ཀྱིས། །བསམ་པ་ཚིམ་པ་ཆོས་འདིའི་ཟབ་ཁྱད་ལགས། །བར་སྐབས་ཀྱི་ཚིགས་སུ་བཅད་པའོ། །དེ་ལྟར་དེ་དག་གིས་ནི་དཔལ་རྡོ་རྗེ་ནག་པོ་ཆེན་པོའི་ཟབ་མོའི་ཆོས་སྐོར་རྣམས་བྱུང་བའི་ཚུལ་ལེགས་པར་བཤད་པ་བསྟན་སྲུང་ཆོས་ཀུན་གསལ་བའི་ཉིན་བྱེད་ཅེས་བྱ་བ་མ་ཚང་པ་མེད་པ་བསྟན་ཟིན་ཏོ།། །།འདིར་སྨྲས་པ། གངས་ཅན་ལྗོངས་འདིར་འགྲན་ཟླ་ཀུན་བྲལ་ས་སྐྱའི་བླ་ཆེན་གོང་མ་ལྔ། །བརྒྱུད་པར་བཅས་དང་ས་སྐྱ་པཎ་ཆེན་དྲི་མེད་དཔལ་དུ་སངས་རྒྱས་ཏེ། །སླར་ཡང་བྱོན་པ་སྤྲུལ་པའི་སྐྱེས་མཆོག་སྔགས་འཆང་ངག་དབང་ཀུན་རིན་ཞེས། །ཅི་མཛད་བསྟན་འགྲོའི་དོན་དུ་གྱུར་པའི་སྐྱེས་ཆེན་དེ་ལ་སླར་ཡང་འདུད། །མགོན་དེའི་རིགས་སྲས་པདྨའི་རྣམ་སྤྲུལ་མཐུ་སྟོབས་རྫུ་འཕྲུལ་བསམ་ཡས་གཏེར། །གང་གི་ཞལ་དཀྱིལ་མཐོང་བ་ཙམ་གྱིས་འགྲོ་ཀུན་དབང་སྡུད་བསོད་ནམས་དབང་། །ཞི་ཞིང་དེས་པའི་ངང་ཚུལ་བཟང་པོས་རྨུ་རྒོད་ཀུན་ཀྱང་འདུལ་མཛད་པའི། །འགྲོ་མགོན་ཆོས་རྗེའི་རྣམ་འཕྲུལ་གྲགས་པའི་མཚན་ཏེ་སྐུ་མཆེད་ཞབས་ལ་དད། །བརྟན་གཡོ་འདི་ཀུན་ཁྱེད་ཀྱི་རྣལ་རོལ་ཁྱེད་ནི་བརྟན་གཡོ་ཀུན་གྱི་བདག །གདོད་མའི་མགོན་པོ་རང་སེམས་བླ་མ་རང་ངོ་སྤྲོད་པའི་བཀའ་དྲིན་ཅན། །འཁོར་འདས་ཀུན་ཁྱབ་རྒྱལ་བའི་གོང་བུ་རྒྱལ་བ་མུས་པ་ཆེན་པོ་ཞེས། །ད་ལྟ་འབྲས་བུའི་ས་ལ་བཞུགས་པའི་ས་གསུམ་བླ་མས་ད་དུང་སྐྱོབས། །ཆོས་ཚུལ་བྱེ་བའི་སྤྱན་ཟུང་དང་ལྡན་འགྲོ་ཀུན་དགའ་མཛད་དོན་གྲུབ་ཞབས། །ས་སྐྱའི་གསེར་ཆོས་ཀུན་ལ་དབང་ཕྱུག་ཉམས་རྟོགས་རབ་བརྟན་ཆོས་རྗེ་དང་། །གང་གི་མཁྱེན་རབ་ངག་དབང་ལྷ་མཚུངས་ཆོས་ཀྱི་དོན་ཀུན་གཟིགས་པ་ཡི། །གྲགས་པ་གསལ་ལྡན་ཡོངས་འཛིན་རྣམས་ཀྱི་བཀའ་དྲིན་བསམ་བཞིན་དད་པ་འཕེལ། །རྣམ་སྣང་ཕོ་བྲང་རྡོ་རྗེ་གདན་ལ་སོགས། །རྒྱ་བོད་མཁའ་འགྲོ་འདུ་བའི་གནས་རྣམས་སུ། །བཞུགས་ནས་བསྟན་དགྲའི་སྲོག་དབུགས་ལ་དགྱེས་པའི། །ཕྱི་ཡི་ཆོས་སྐྱོང་རྣམས་ཀྱིས་བདག་སྲུངས་ཤིག །རྩ་གསུམ་འཁོར་ལོ་བྱང་སེམས་རླུང་གི་དངོས། །གཟུང་འཛིན་དགྲ་བོའི་གཤེད་མ་ལྷན་སྐྱེས་ཀྱི། །ཡེ་ཤེས་བདེ་ཆེན་མགོན་པོའི་སར་འཁྲིད་པའི། །ནང་གི་སྲུང་མས་རྟག་ཏུ་དགེ་ལེགས་མཛོད། །ཕྱི་ནང་སྒྱུ་འཕྲུལ་དྲེགས་པའི་ཟློས་གར་ཀུན། །རང་སེམས་གསལ་སྟོང་བརྗོད་བྲལ་བློ་འདས་ཀྱི། །རོལ་པར་ཤེས་པས་སྣང་སྲིད་རྒྱུད་གསུམ་གྱི། །རང་ཞལ་མཐོང་བའི་གསང་བའི་མགོན་པོས་སྐྱོངས། །དེ་ལྟར་ཕྱི་ཡི་དྲེགས་པ་རྒྱུད་གསུམ་ལ། །རྣམ་དྲུག་རྟེན་དང་གཏོར་མ་གསུམ་ལ་སོགས། །བཤམས་ནས་བཟླས་བརྗོད་བསྐང་བཤགས་བསྟོད་བསྐུལ་གྱིས། །མཉེས་པར་བྱས་པས་ལས་བཞིའི་དོན་ཀུན་འགྲུབ། །ལུས་ལ་གྲུབ་པའི་ནང་གི་རྒྱུད་གསུམ་པོ། །དམིགས་རིམ་ཟབ་མོའི་བྱང་སེམས་དབབ་བཟློག་དང་། །རླུང་སྦྱོར་བཟླས་པའི་སྔགས་ཀྱིས་རྒྱུད་བསྐུལ་བས། །བདེ་ཆེན་མགོན་པོས་འཛུམ་ཞལ་སྟོན་པར་ངེས། །གསལ་སྟོང་ཟུང་འཇུག་གསང་བའི་རྒྱུད་གསུམ་དེ། །བརྗོད་བྲལ་བློ་འདས་མཆོད་པས་དགྱེས་བྱས་ན། །ཚེ་འདིར་སེམས་ཉིད་རྟོག་མེད་ཆོས་སྐུ་དང་། །ལུས་ཉིད་འཇའ་ལུས་རྡོ་རྗེའི་སྐུ་འགྲུབ་གྱུར། །དེ་འདྲའི་འབྲས་བུ་ཚེ་འདིར་མ་ཐོབ་ན། །འཆི་བ་འོད་གསལ་ཞེས་བྱའི་སྒྲ་བོ་ཆེ། །ཡང་ཡང་འཕྲད་པའི་མཛའ་བོ་དེ་མཐོང་བས། །ངོ་ཤེས་ནང་གི་འཕོ་བས་དུས་དེར་གྲོལ། །དེར་ཡང་འཁྲུལ་ནས་བར་དོར་འཁྱམས་གྱུར་ན། །བླ་མ་བསྟན་སྲུང་རྣམ་སྤྲུལ་བགྲང་ཡས་ཀྱིས། །གདུགས་དང་རྒྱལ་མཚན་ལ་སོགས་མཆོད་སྤྲིན་བཅས། །མིང་ནས་ལུང་སྟོན་མཁའ་སྤྱོད་འཁྲིད་པར་ངེས། །ཅི་སྟེ་ལས་ཀྱིས་མངལ་སྒོ་འགྲིམས་སྲིད་ཀྱང་། །ལུས་རྟེན་བླ་མ་ཆོས་སོགས་མཐུན་རྐྱེན་ཀུན། །བཀའ་སྲུང་རྣམས་ཀྱིས་འབད་མེད་ལེགས་བསྒྲུབས་ནས། །རིང་པོར་མི་ཐོགས་རྣམ་གྲོལ་མཆོག་ཐོབ་པས། །ལམ་བཟང་འདི་དང་མཇལ་ཀུན་སྐལ་བ་བཟང་། །དེ་ལྟར་བརྟན་གཡོ་ཀུན་ཁྱབ་སྲུང་མའི་གཙོ། །དཔལ་ལྡན་གུར་གྱི་མགོན་པོ་ལྕམ་དྲལ་དང་། །མཐུ་ལྡན་གཉན་གྱི་མགོན་པོ་གདོང་བཞི་པ། །བསྟན་དགྲའི་སྲོག་བདག་ལས་མཁན་ཕོ་ཉར་བཅས། །ཨུ་རྒྱན་མཁའ་འགྲོའི་གླིང་གི་ནོར་སྐྱོང་ཟུང་། །དཔལ་ཆེན་ཐུགས་ཀྱི་སྤྲུལ་པ་དཀར་མོ་དང་། །བདུད་ཀྱི་རྒྱལ་པོ་དམ་ཅན་བཅུ་གཉིས་སོགས། །བསྟན་སྲུང་དབང་པོ་རྣམས་ཀྱི་ཟབ་རྒྱས་ཀྱི། །ཆོས་ཚུལ་སྔོན་ཚེ་རྒྱ་གར་འཕགས་ཡུལ་དང་། །ཕྱིས་རབས་གངས་རིའི་ལྗོངས་འདིར་དར་བའི་ཚུལ། །ལེགས་པར་བཤད་པའི་སྔོན་མེད་བསྟན་བཅོས་ཀྱི། །ཉི་མ་གསར་དུ་ཤར་བའི་དགེ་མཚན་འདིས། །བློ་གསལ་རྣམས་ཀྱིས་བསྟན་སྲུང་ཆོས་ཚུལ་ཀུན། །གསལ་བར་མཐོང་ཞིང་རྟོགས་པའི་རྒྱུར་གྱུར་ཏེ། །ས་སྐྱའི་བཀའ་སྲུང་མན་ངག་ཆུ་རྒྱུན་གྱིས། །རྒྱ་མཚོའི་གོས་ཅན་མ་ལུས་ཁྱབ་གྱུར་ནས། །དེ་དང་ལྷན་ཅིག་ཡོངས་རྫོགས་བསྟན་པའི་བདག །དཔལ་ལྡན་ས་སྐྱའི་རྗེ་བཙུན་མཆོག་རྣམས་ཀྱི། །བཞེད་གཞུང་ཟབ་དང་རྒྱ་ཆེའི་བསྟན་པའི་རྒྱུན། །ཀུན་ཀྱང་འཕེལ་ཞིང་སྲིད་མཐར་རྒྱས་གྱུར་ཅིག །འདི་སྦྱར་དགེ་དང་དུས་གསུམ་ལེགས་བྱས་ཀྱི། །མཐུ་ལས་བྱུང་བའི་གཟི་བརྗིད་མེ་འོད་ཀྱིས། །བདག་ཅག་དཔོན་སློབ་གདུལ་བྱར་བཅས་པ་ཡི། །སྡིག་སྒྲིབ་ཉེས་ལྟུང་མུན་པ་ཀུན་བཅོམ་ནས། །དུས་འདིར་ཚེ་རིང་ནད་མེད་བསམ་དོན་རྣམས། །སྔར་བཞིན་འབད་མེད་ཡིད་བཞིན་ལྷུན་གྲུབ་སྟེ། །སྤྱི་དང་བྱེ་བྲག་བསྟན་པ་ཆེར་རྒྱས་ཤིང་། །དེ་རྒྱུན་བསྐལ་པར་རིགས་རྒྱུད་དྲི་མེད་ཀྱིས། །རྒྱུན་དུ་བསྐྱངས་ནས་དཔལ་ལྡན་ས་སྐྱ་ཡི། །ཆོས་སྲིད་དཔལ་འབྱོར་ཡར་ངོའི་ཟླ་བ་ལྟར། །གོང་འཕེལ་གྱུར་ཏེ་སྔགས་འཆང་ཡབ་སྲས་ཀྱི། །བསྟན་པའི་རྒྱུན་འདི་ནམ་ཡང་མི་ནུབ་ཅིང་། །བདག་དང་བདག་ལ་ཡིད་གཏད་སློབ་བུ་རྣམས། །ནམ་ཞིག་ཚེ་འདིའི་སྣང་བ་ནུབ་མ་ཐག །བདེ་བ་ཅན་དུ་སྣང་བ་མཐའ་ཡས་ཀྱི། །དྲུང་དུ་སྐྱེས་ནས་ས་ལམ་མཐར་ཕྱིན་ཏེ། །སླར་ཡང་བསམ་བཞིན་སྲིད་པའི་ཟློས་གར་གྱི། །སྣ་ཚོགས་ཐབས་མཁས་དུ་མས་བསྟན་པ་དང་། །འགྲོ་བའི་དོན་མང་ཡིད་ལ་རེ་བ་བཞིན། །འགྲུབ་ནས་ཀུན་ཀྱང་དག་པའི་ཞིང་བསྒྲོད་ཤོག །བདག་ཅག་སོ་སྐྱེ་རང་སྟོབས་བྲལ་ཡང་བླ་མ་བསྟན་སྲུང་དབང་པོ་རྣམས། །དབྱེར་མེད་ཐུགས་རྗེའི་གཞན་སྟོབས་དབང་ལས་འདི་དང་ཕྱི་མའི་དོན་མཐའ་དག །ཡིད་ལ་བསམ་པ་ཇི་བཞིན་འགྲུབ་སྟེ་ས་སྐྱའི་རྗེ་བཙུན་བསྟན་པའི་རྒྱུན། །ཕྱོགས་དུས་ཀུན་ཏུ་མི་ནུབ་དར་བའི་མཐུ་དང་ནུས་པའི་སྟོབས་ལྡན་ཤོག །ངེས་པའི་དོན་དུ་བདེན་པའི་དངོས་པོ་ཕྲ་རབ་རྡུལ་གྱིས་མ་གོས་ཀྱང་། །ཡེ་ཤེས་གསལ་སྣང་ཅིར་ཡང་འཆར་བ་གདོད་མ་ཉིད་ནས་འགག་མ་མྱོང་། །ཡོད་མ་མྱོང་བའི་དབྱིངས་དང་འབྲལ་མེད་བརྗོད་བྲལ་ཅིར་ཡང་མ་གྲུབ་པ། །ཟུང་འཇུག་གནས་ལུགས་མྱུར་དུ་རྟོགས་ནས་རང་གཞན་དོན་གཉིས་ལྷུན་གྲུབ་ཤོག །ཅེས་དཔལ་རྡོ་རྗེ་ནག་པོ་ཆེན་པོའི་ཟབ་མོའི་ཆོས་སྐོར་རྣམས་བྱུང་བའི་ཚུལ་ལེགས་པར་བཤད་པ་བསྟན་སྲུང་ཆོས་ཀུན་གསལ་བའི་ཉིན་བྱེད་ཅེས་བྱ་བ་འདི་ཡང་། སྙིགས་དུས་ཀྱི་བསྟན་པའི་གསལ་བྱེད་ཆེན་པོ་སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་དགའ་རིན་ཆེན་གྱི་ཐུགས་སྲས་དམ་པ་གཅེན་འཇམ་མགོན་གྲུབ་པའི་དཔའ་བོ་པདྨའི་རྣམ་སྤྲུལ་བསོད་ནམས་དབང་པོའི་ཞལ་སྔ་ནས་དང་། དེའི་གཅུང་བྱང་ཆུབ་སེམས་དཔའ་ཞི་བ་འཚོའི་སྐུའི་སྐྱེ་བ་དཔལ་ལྡན་བླ་མ་དམ་པ་བསོད་ནམས་རྒྱལ་མཚན་ཉིད་སླར་ཡང་བསམ་བཞིན་དུ་བྱོན་པ་ཡབ་རྗེ་སྦས་པའི་སངས་རྒྱས་སྔགས་འཆང་གྲགས་པ་བློ་གྲོས། རིགས་ཐམས་ཅད་དང་དཀྱིལ་འཁོར་ཐམས་ཅད་ཀྱི་ཁྱབ་བདག་དྲུག་པ་རྡོ་རྗེ་སེམས་དཔའ་དང་རྣམ་དབྱེར་མེད་པའི་དུས་གསུམ་སྒྲིབ་མེད་དུ་གཟིགས་པ་རྒྱལ་བ་མུས་པ་ཆེན་པོ་སངས་རྒྱས་རྒྱལ་མཚན། སྤྲུལ་པའི་སྐུ་ལོ་ནས་སྤྱན་སྔ་རིན་པོ་ཆེ་ཀུན་དགའ་དོན་གྲུབ། ཉམས་དང་རྟོགས་པའི་མངའ་བདག་ཆོས་ཀྱི་རྗེ་དབང་ཕྱུག་རབ་བརྟན། མཁས་ཤིང་བཙུན་པའི་ཡོན་ཏན་གཞལ་དུ་མེད་པ་མངའ་བ་རྗེ་ནགས་དགོན་པ་ཆེན་པོ་སྦྱིན་པ་གྲགས་པ། ཤེས་བྱའི་དཀྱིལ་འཁོར་མཐའ་དག་ལ་མི་འཇིགས་པའི་སྤོབས་པ་བརྙེས་པ་མཁན་ཆེན་འཇམ་པའི་དབྱངས་ངག་དབང་ཆོས་ཀྱི་གྲགས་པ་ལ་སོགས་ཏེ་ཡོངས་འཛིན་བསླུ་མེད་དམ་པ་དུ་མའི་ཞབས་སེན་རིན་པོ་ཆེ་དབང་གི་རྒྱལ་པོ་སྤྱི་བོའི་རྒྱན་དུ་བཀོད་ཅིང་། གསུང་གི་བདུད་རྩིའི་སྐལ་བ་བཟང་པོར་གྱུར་པ་ཤྲཱི་ས་སྐྱ་པ་ཤཱཀྱའི་དགེ་བསྙེན་པཎྜི་ཏ་
་་་་་མཁས་པ་
སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས། ས་སྐྱ་པའི་བཀའ་སྲུང་ཁྱད་པར་ཅན་འདི་དག་གི་མན་ངག་གི་ཆོས་ཚུལ་རྣམས་བཤད་པའི་གཞི་ཆེ་ཞིང་། ཟབ་ཅིང་རྒྱ་ཆེ་བ་འབའ་ཞིག་ཏུ་བཞུགས་པས་འདི་རྣམས་ཀྱི་ཆོས་སྐོར་རྣམས་བྱུང་ཚུལ་གྱི་ཡི་གེ་ཞིབ་པ་ཞིག་བགྱིས་ཏེ། ལུགས་འདིའི་བསྟན་པའི་ཞབས་འདེགས་སུ་འགྱུར་བ་ཞིག་བྱུང་ན་ཅི་མ་རུང་སྙམ་པའི་རང་ཉིད་ཀྱིས་ཀྱང་ལྷག་བསམ་རྣམ་པར་དག་པས་ཀུན་ནས་བསླངས་ཤིང་། དོན་གཉེར་ཅན་གྱི་དགེ་བའི་བཤེས་གཉེན་དུ་མས་ཀྱང་འཕྲལ་ཡུན་དུ་བསྐུལ་བ་དང་། ལྷག་པར་རིགས་ཀྱི་བུ་ངག་དབང་བསོད་ནམས་དབང་ཕྱུག་ལ་སོགས་ཏེ་རིགས་དང་ཆོས་ལས་སྐྱེས་པའི་སློབ་མའི་ཚོགས་རང་དང་སྐལ་བ་མཉམ་པ་རྣམས་ལ་ཕན་པར་བསམས་ནས། ལུགས་འདི་ལ་མཁོ་བའི་མགོན་པོད་མེ་འབར་མ་སོགས་ན་བཞུགས་པའི་ཆོས་སྐྱོང་གི་བླ་མ་བརྒྱུད་པའི་ལོ་རྒྱུས་ཀྱི་ཡི་གེ གོང་མས་མཛད་པའི་གསུང་རབ་རྗེས་འབྲངས་ཀྱི་ཟིན་བྲིས་དུ་མ་དང་བཅས་པ་རྣམས། བདག་ཆེན་བློ་གྲོས་རྒྱལ་མཚན་གྱི་མགོན་པོའི་མན་ངག་གི་ཁོག་ཁྲིགས་ཀྱི་ཡི་གེ ཁྱད་པར་རྗེ་བཙུན་བློ་གསལ་རྒྱ་མཚོས་མཛད་པའི་མགོན་པོའི་ཆོས་སྐོར་བྱུང་ཚུལ་མན་ངག་གི་ཁོག་ཕུབ་རྣམ་བཤད། སྙན་བརྒྱུད་རིན་ཆེན་ལྡེ་མིག་དང་། སྙན་བརྒྱུད་རོལ་མཚོ་སྟེ་གསུང་རྩོམ་འཕྲོ་ཅན་དེ་གཉིས་ལ་གཙོ་བོར་བརྟེན་ཞིང་། གཞན་ཡང་སྔགས་འཆང་ཆོས་ཀྱི་རྒྱལ་པོའི་གསུང་རྒྱུན་དྲི་མ་མེད་པ་ལ་བརྟེན་ནས། འཇམ་མགོན་གྲུབ་པའི་ཁྱུ་མཆོག་བསོད་ནམས་དབང་པོས་མཛད་པའི་འདི་སྐོར་ལ་མཁོ་བའི་གསུང་རབ་འགའ་ཞིག་དང་། ཡབ་རྗེ་སྦས་པའི་རྣལ་འབྱོར་སངས་རྒྱས་མི་གཟུགས་ཅན་གྲགས་པའི་མཚན་ཅན། དེ་ཉིད་ཀྱིས་མཛད་པའི་བསེ་འབག་ནག་པོ་འཕུར་ཤེས་ཀྱི་ལོ་རྒྱུས་ཀྱི་ཡི་གེ མཁན་ཆེན་ཐམས་ཅད་མཁྱེན་པ་སོགས་ཀྱིས་མཛད་པའི་མགོན་པོའི་ཆོས་སྐོར་གྱི་དྲི་བ་ལྷག་བསམ་རབ་དཀར་གྱི་དོན་འགྲེལ་བླ་མའི་གསུང་རྒྱུན་མ་སོགས་ཚད་ཐུབ་ཀྱི་ཡིག་ཆ་དུ་མ་ལ་གཞི་བྱས་ཤིང་། དངོས་བརྒྱུད་ཀྱི་བླ་མ་རྣམས་ཀྱི་གསུང་རྒྱུན་ཁྱད་པར་ཅན་བློ་ལ་ཟིན་པ་རྣམས་ཀྱིས་ཀྱང་མཛེས་པར་བྱས་ཏེ། རང་གི་བགྲང་གཞི་བཅུ་ཕྲག་བཞི་དང་ཉག་མ་ལྔར་སླེབས་པ་འཕགས་པའི་ཡུལ་ན་བྲྀ་རཿསྟེ་ཁྱུ་མཆོག་ཅེས་གྲགས་ཤིང་། རྒྱ་ནག་ལུགས་ལ་ལྕགས་མོ་སྦྲུལ་གྱི་ལོ་མེ་ཏོག་ཅན་གྱི་ཟླ་བའི་དཀར་ཕྱོགས་དགའ་བ་དང་པོའི་ཚེས་ལ། གཟའ་དང་སྐར་མ་དང་སྦྱོར་བ་དང་བྱེད་པ་བཟང་པོ་འཛོམས་པའི་ཉིན། བོད་ཀྱི་རྡོ་རྗེ་གདན་དཔལ་ས་སྐྱའི་ཆོས་གྲྭ་ཆེན་པོའི་བཞི་ཐོག་བླ་བྲང་གི་ཡང་རྩེ་ངོ་མཚར་འཆི་མེད་རྡོ་རྗེའི་ཕོ་བྲང་ཨེ་ཝཾ་བྱང་ཆུབ་འབྱུང་བའི་གནས་སུ་བླ་མ་དང་མཁའ་འགྲོ་ཆོས་སྐྱོང་ཁྱད་པར་ཅན་རྣམས་ལ་གསོལ་བ་རྩེ་གཅིག་ཏུ་འདེབས་བཞིན་པའི་ངང་ནས་ལེགས་པར་སྦྱར་བའི་ཡི་གེ་པ་ནི། གསོ་བ་རིག་པ་ལ་མཁས་ཤིང་། ཡི་གེའི་འདུ་བྱེད་ལ་བྱང་ཆུབ་པ་གདོང་ག་བ་བསམ་པ་དོན་ཆེན་དང་། ཨཱ་ཀྵ་རའི་བྱ་བ་ལ་ཕུལ་དུ་ཕྱིན་ཅིང་དཔལ་དུས་ཀྱི་འཁོར་ལོའི་རྩིས་གཞུང་རྒྱ་མཚོ་ལ་ལེགས་པར་སྦྱངས་པ་ཤབ་སྟོད་པ་བཀྲ་ཤིས་དོན་གྲུབ་གཉིས་ཀྱི་སོར་མོའི་འདུ་བྱེད་ལས་བསྐྲུན་པའོ། །འདི་བགྱིས་དགེ་བས་བདག་ཅག་དཔོན་སློབ་ཀྱི་སྡིག་སྒྲིབ་ཐམས་ཅད་བྱང་ཞིང་དག་སྟེ། དུས་འདིར་ཚེ་རིང་ནད་མེད་བསམ་དོན་ཡིད་བཞིན་དུ་འགྲུབ་ཅིང་། ཕྱི་མ་ལྷན་ཅིག་བདེ་བ་ཅན་དུ་པདྨོ་ལས་བརྫུས་ཏེ་སྐྱེས་ནས། རྒྱལ་བ་འོད་དཔག་མེད་ལས་ཐེག་ཆེན་ཆོས་ཀྱི་བདུད་རྩིའི་བཀའ་དྲིན་ནོས་ནས་ས་ལམ་རྣམས་སྐད་ཅིག་གིས་བསྒྲོད་དེ། རང་ཉིད་གྲོལ་བ་མཐར་ཕྱིན་ཅིང་། ཕྱིན་ཆད་ལས་ཉོན་གྱི་སྐྱེ་སྒོ་སྤངས་པའི་གང་འདུལ་གྱི་སྤྲུལ་པས་འགྲོ་ཀུན་སྨིན་གྲོལ་ལ་འགོད་ཅིང་། སྤྱི་དང་བྱེ་བྲག་གི་བསྟན་པ་རབ་ཏུ་གསལ་ཞིང་ཡུན་རིང་དུ་གནས་པར་བྱ་ནུས་པའི་མཐུ་སྟོབས་དང་ལྡན་པའི་སྨོན་གནས་ཡིད་བཞིན་དུ་འགྲུབ་པའི་རྒྱུར་གྱུར་ཅིག དེ་དེ་བཞིན་དུ་གྱུར་ཅིག དེ་ལས་གཞན་དུ་ནམ་ཡང་མ་གྱུར་ཅིག ན་མོ་ཤྲཱི་བཛྲ་མཧཱ་ཀཱ་ལ་ས་པ་རི་ཝ་ར་ཡེ་མ་མ་པ་ཏི་ས་པ་རི་ཝ་ར་སྱ་ཨ་ཡུ་པུཎྱ་དྷན་ཤྩ་ཝརྟཱ་ནི་བིསྟ་ར་བྷ་ཝནྟུ། བཱ་ཧྱ་མུདྷྱ་ཡོཿསརྦ་ཨ་པཀྵ་ཨུ་པ་ཤིནྟཾ་ཀུརྦནྟུ། སརྦ་སིདྡྷི་མྨེ་པྲ་ཡཙྪནྟུ། སརྦ་མངྒ་ལཾ།
དཔལ་རྡོ་རྗེ་ནག་པོ་ཆེན་པོ་འཁོར་དང་བཅས་པ་ལ་ཕྱག་འཚལ་ལོ། །བདག་འཁོར་དང་བཅས་པའི་ཚེ་བསོད་ནམས་ནོར་ལོངས་སྤྱོད་འཕེལ་ཞིང་རྣམ་པར་རྒྱས་པར་མཛད་དུ་གསོལ། ཕྱི་དང་ནང་གི་མི་མཐུན་ཕྱོགས་ཐམས་ཅད་ཉེ་བར་ཞི་བར་མཛད་དུ་གསོལ། དངོས་གྲུབ་ཐམས་ཅད་བདག་ལ་རབ་ཏུ་སྩལ་དུ་གསོལ། ཐམས་ཅད་བཀྲ་ཤིས།
དྷརྨེ་ཨུ་ད་ཡ་མསྟུ།
་་་་་ཆོས་འདི་རབ་ཏུ་དར་བར་གྱུར་ཅིག
སྐབས་འདིར་ཡི་གེ་པ་བཟང་ལྡན་ནོར་བུས་ཞུས། ཡེ་དྷརྨྨཱ་ཧེ་ཏུ་པྲ་བྷ་བཱ་ཧེ་ཏུནྟེ་རནྟ་ཐ་ག་ཏོ་ཧྱ་བ་དཏྲེ་ཏེ་རཉྩ་ཡོ་ནི་རོ་དྷཱ་ཨེ་བཾ་བཱ་དི་མཧཱ་ཤྲ་མ་ཎཿ སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
ནག་པོ་ཆེན་པོའི་ཟབ་ཆོས་བྱུང་